钦定古今图书集成/方舆汇编/边裔典/第044卷 > 隋书 > 《西域传论》
## 钦定古今图书集成/方舆汇编/边裔典/第044卷 > 隋书 > 《西域传论》

史臣曰：“自古开远夷，通绝域，必因宏放之主，皆起好
事之臣。张骞凿空于前，班超投笔于后，或结之以重
宝，或摄之以利剑，投躯万死之地，以要一旦之功，皆
由主尚来远之名，臣殉轻生之节。是知上之所好，下
必有甚者也。炀帝规摹宏侈，掩吞秦、汉，裴矩方进《西
域图记》，以荡其心，故万乘亲出玉门关，置伊吾且末”，
而关右暨于流沙，骚然无聊生矣。若使北狄无虞，东
夷告捷，必将修轮台之戍，筑乌垒之城，求大秦之明
珠，致条支之鸟卵，往来转输，将何以堪其敝哉？古者
哲王之制，方五千里，务安诸夏，不事要荒。岂威不能
加，德不能被？盖不以四夷劳中国，不以无用害有用
也。是以秦戍五岭，汉事三边，或道殣相望，或户口减
半，隋室恃其强盛，亦狼狈于清海。此皆一人失其道，
故亿兆罹其毒。若深思即叙之义，固辞都护之请，返
其千里之马，不求白狼之贡，则七戎九夷，候风重译，
虽无辽东之捷，岂及江都之祸乎？